Minstens 13 sterf in gru-botsingFoto: ER24 Minstens 13 mense is Vrydag in ŉ gru-botsing in Randfontein dood toe ŉ minibustaxi en ŉ vragmotor reg van voor in Randfonteinweg gebots het. Russel Meiring, woordvoerder van ER24, het gesê die een kant van die taxi is heeltemal oopgeruk tydens die botsing. “Met paramedici se aankoms op die toneel het wrakstukke oor die pad gesaai gelê en die liggame van passasiers, wat uit die taxi geslinger is, het verspreid oor die toneel gelê.” Volgens Meiring is 14 mense op die toneel dood verklaar. Athlenda Mathe, woordvoerder van Netcare 911, het egter gesê 13 mense is in die ongeluk dood. Foto: ER24 Twee ander mense is ernstig beseer en is op die toneel gestabiliseer voordat hulle na ŉ nabygeleë hospitaal gehaas is. Die pad is vir verkeer gesluit terwyl die toneel opgeruim word. Die polisie sal die ongeluk ondersoek.